ວັນທີ 10 ມີນານີ້ຢູ່ນະຄອນຫຼວງປັກກິ່ງ, ທ່ານຊ່ຽວຢ້າຊິ້ງ, ຫົວໜ້າຄະນະກຳມະການຕິດຕາມຄຸ້ມຄອງຊັບສິນແຫ່ງລັດຈີນກ່າວວ່າ, ການປະຕິຮູບລັດວິສາຫະກິດຈີນມີລັກສະນະເປີດປະຕູສູ່ພາຍນອກ, ຫວັງວ່າວິສາຫະກິດປະເພດຕ່າງໆ ເຊິ່ງລວມທັງວິສາຫະກິດຕ່າງປະເທດທີ່ຍິນດີມີສ່ວນຮ່ວມນັ້ນເຂົ້າຮ່ວມການປະຕິຮູບລະບຽບການກຳມະສິດປະສົມຂອງລັດວິສາຫະກິດຈີນ.
ເຮັດແນວໃດລົງເລິກຊຸກຍູ້ການປະຕິຮູບລັດວິສາຫະກິດຈີນ, ໂດຍສະເພາະແມ່ນປະຕິຮູບລະບຽບການກຳມະສິດປະສົມ, ແມ່ນຫົວຂໍ້ທີ່ໄດ້ຮັບຄວາມສົນໃຈຫຼາຍໃນກອງປະຊຸມສອງສະພາຂອງຈີນໃນປີນີ້. ວັນທີ 10 ມີນານີ້, ຢູ່ສູນຖະແຫຼງຂ່າວຂອງກອງປະຊຸມຄັ້ງທຳອິດສະໄໝທີ 13ຂອງສະພາຜູ້ແທນປະຊາຊົນແຫ່ງຊາດຈີນໄດ້ຈັດກອງປະຊຸມຂ່າວທີ່ມີຫົວຂໍ້ວ່າ "ການປະຕິຮູບ ແລະການພັດທະນາຂອງລັດວິສາຫະກິດ". ໂດຍທ່ານ ຊ່ຽວຢ້າຊິ້ງ, ຫົວໜ້າຄະນະກຳມະການຕິດຕາມຄຸ້ມຄອງຊັບສິນແຫ່ງລັດຈີນກ່າວວ່າ, ປີນີ້ຈີນຈະເປີດກວ້າງ ແລະລົງເລິກມາດຕະການປະຕິຮູບດ້ານຕ່າງໆ, ຫັນຈາກການຄຸ້ມຄອງວິສາຫະກິດເປັນຫຼັກໄປສູ່ການຄຸ້ມຄອງທຶນຮອນເປັນຫຼັກ, ພ້ອມທັງຊຸກຍູ້ການປັບປຸງຄືນໃໝ່ທີ່ມີລັກສະນະຍຸດທະສາດຂອງລັດວິສາຫະກິດສູນກາງ. ນອກນີ້, ຍັງຈະຊຸກຍູ້ສິດຮຸ້ນສ່ວນຫັນເປັນຫຼາຍເຄົ້າໃນລະດັບກຸ່ມບໍລິສັດ, ແລະການປະຕິຮູບລະບຽບການກຳມະສິດປະສົມ. ທ່ານກ່າວຕື່ມວ່າ, ກາລົງເລິກການປະຕິຮູບລັດວິສາຫະກິດ, ຈຸດປະສົງພື້ນຖານແມ່ນເພື່ອບຳລຸງກໍ່ສ້າງວິສາຫະກິດອັນດັບໜຶ່ງໃນໂລກທີ່ມີກຳລັງແຂ່ງຂັນໃນສາກົນ.
ຄຽງຄູ່ກັບການປະຕິຮູບລັດວິສາຫະກິດຈີນກ້າວໄປໜ້າເລື້ອຍໆ, ວິສາຫະກິດຕ່າງປະເທດກໍຫວັງຢາກມີສ່ວນຮ່ວມນັບມື້ນັບຫຼາຍຂຶ້ນ. ທ່ານຊ່ຽວຢ້າຊິ້ງກ່າວເນັ້ນວ່າ, ຈີນຈະປົກປ້ອງສິດ ແລະຜົນປະໂຫຍດຂອງຜູ້ລົງທຶນປະເພດຕ່າງໆທີ່ເຂົ້າຮ່ວມການປະຕິຮູບດັ່ງກ່າວ, ເຮັດໃຫ້ຜູ້ລົງທຶນຝ່າຍຕ່າງໆລ້ວນແຕ່ສາມາດນຳໃຊ້ສິດລົງຄະແນນສຽງ, ສິດທຸລະກິດ ແລະສິດທິຊຳລະວຽກງານດ້ານຕ່າງໆຂອງຕົນໃນວິສາຫະກິດກຳມະສິດປະສົມຕາມຮຸ້ນສ່ວນຂອງຕົນ.